# Brittiläinen 8. armeija

### Wikipedia

Brittiläinen 8. armeija oli brittiarmeijan yhtymä toisessa maailmansodassa ja se osallistui taisteluihin Pohjois-Afrikassa ja Italiassa. Armeijan komentajana oli aina brittiupseeri vaikka sen joukot koostuivat brittiyksiköiden lisäksi useiden kansainyhteisön maiden (Australia, Intia, Kanada, Uusi-Seelanti, Etelä-Afrikka ja Rhodesia) sekä Vapaan Ranskan yksiköistä sekä puolalaisesta prikaatista.

Kahdeksas armeija muodostettiin Länsiaavikon joukoista Lähi-idän esikunnan alaisuuteen syyskuussa 1941 ja sen komentajaksi tuli kenraaliluutnantti Alan Cunningham. Joukot ryhmitettiin kahdeksi armeijakunnaksi: XIII ja XXX armeijakunnat, joista jälkimmäiseen keskitettiin panssarivoimat.

Armeijan ensimmäinen operaatio oli 18. marraskuuta 1941 alkanut Operaatio Crusader. Cunningham tilalle komentajaksi vaihdettiin pian kenraalimajuri Neil Ritchie, joka yleni samalla kenraaliluutnantiksi. Richie ei myöskään onnistunut pysäyttämään Rommelin hyökkäystä, joten brittien Lähi-idän ylipäällikkö, kenraali Claude Auchinleck vapautti hänet komentajan tehtävästä ja otti armeijan suoraan komentoonsa.

Auchinleck onnistui pysäyttämään saksalais-italialaisten joukkojen etenemisen El Alameinin ensimmäisessä taistelussa, mutta aiemmat tappiot olivat saattaneet hänet epäsuosioon, joten hänet korvasi Lähi-idän ylipäällikkönä kenraali Harold Alexander ja 8. armeijan komentaksi määrättiin kenraaliluutnantti William Gott, joka kuitenkin sai surmansa ennen kuin ehti ottaa komentajuuden vastaan.

Kahdeksannen armeijan komentajaksi määrättiin kenraaliluutnantti Bernard Montgomery, jonka johdolla 8. armeija mursi akselivaltojen joukkojen linjat El Alamenin toisessa taistelussa. Kahdeksas armeija seurasi vetäytyviä vihollisjoukkoja yrittäen motittaa niitä aina Tunisiaan saakka, jossa akselivaltojen Pohjois-Afrikan joukot antautuivat toukokuussa 1943.

Kahdeksas armeija osallistui maihinnousuihin Sisiliaan ja Italiaan. Vuoden 1943 lopussa kenraali Montgomery sai siirron valmistelemaan Normandian maihinnousua. Myös 8. armeijan yksiköitä, kuten XXX armeijakunta, siirrettiin Englantiin. Armeijan uudeksi komentajaksi nimitettiin kenraaliluutnantti Oliver Leese.

Italiassa 8. armeija eteni Adrianmeren puolta, mutta alkuvuodesta 1944 se keskitettiin hyökkäyksen pysähdyttyä Apenniinien länsipuolelle, jossa armeija osallistui Monte Cassinon taisteluun. Läpimurto johti Rooman valtaukseen, jonka jälkeen 8. armeija siirrettiin takaisin Adrianmeren rannikolle. Saksalaiset joukot tekivät ankaraa vastarintaa, eikä armeija kyennyt murtautumaan Po-joen laaksoon ennen talven tuloa. Lokakuussa Leese sai siirron Kaakkois-Aasian esikuntaan ja kenraaliluutnantti Richard McCreery tuli hänen tilalleen.

Keväällä 1945 8. armeija jatkoi hyökkäystään ja onnistui motittamaan ja tuhoamaan suuren osan saksalaisesta armeijaryhmä C:stä huhtikuussa, jonka jälkeen 8. armeija eteni ripeästi koillis-Italiasta Itävaltaan. Kahdeksas armeija onnistui miehittämään Triesten kaupungin 2. toukokuuta 1945 juuri ennen kuin Titon joukkoja.

## [muokkaa] Komentajat

- kenraaliluutnantti Alan Cunningham 26. syyskuuta 1941 – 26. marraskuuta 1941
- kenraaliluutnantti N. M. Richie 26. marraskuuta 1941 – 25. kesäkuuta 1942
- kenraali Claude Auchinleck 25. kesäkuuta 1942 – 14. elokuuta 1942
- kenraaliluutnantti Bernard Montgomery 15. elokuuta 1942 – 30. joulukuuta 1943
- kenraaliluutnantti Oliver Lease 31. joulukuuta 1943 – 30. syyskuuta 1944
- kenraaliluutnantti Richard McCreery 1. lokakuuta 1944 –

## [muokkaa] Alistettuna yhtymille

- Lähi-idän esikunta: 26. syyskuuta 1941 – 19. helmikuuta 1943
- 18. armeijaryhmä: 20. helmikuuta 1943 – heinäkuu 1943
- 15. armeijaryhmä: heinäkuu 1943 –

Haettu osoitteesta http://fi.wikipedia.org../../../b/r/i/Brittil%C3%A4inen_8._armeija.html

Luokat: Armeijat | Yhdistyneen kuningaskunnan asevoimat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English
- Norsk (bokmål)